Syv år og 2000 timers arbejde. Så lang tid har det taget en flok passionerede nordjyder at renovere og opbygge et lokomotiv på Remisen i Dokkedal.  Det lille dieseldrevne lokomotiv skal på sigt køre på en strækning i Lille Vildmose.

 

- Det er en festdag. Nu er vi færdige med lokomotivet og vi har set at det virker, fortæller Bent Sønderby Larsen, som er en af de frivillige maskinarbejdere. Lokomotivet skal i fremtiden køre på en 800 meter lang banestrækning i Lille Vildmose. Tilladelserne er allerede hentet hjem, nu skal Lille Vildmosecentret i gang med at planlægge projekteringen. Remisen er et kulturhistorisk værksted - drevet af frivillige - og mange har tidligere arbejdet som smede eller maskinarbejdere. Hver tirsdag mødes de for at pleje interessen for tog. - Det handler ikke kun om hygge, men også om at kunne få bygget lokomotivet op fra skrot og få det til at fungere, siger Bent Sønderby Larsen.